CELEX: 32017R1472
Language: el
Date: 2017-08-11 00:00:00
Title: Εκτελεστικός κανονισμός (ΕΕ) 2017/1472 της Επιτροπής, της 11ης Αυγούστου 2017, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

15.8.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 210/1
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1472 ΤΗΣ ΕΠΙΤΡΟΠΉΣ
      της 11ης Αυγούστου 2017
      σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:
      
                  (1)
               
               
                  Για να εξασφαλιστεί η ομοιόμορφη εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87 (2) του Συμβουλίου, είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
               
            
                  (2)
               
               
                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
               
            
                  (3)
               
               
                  Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη 1 του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα.
               
            
                  (4)
               
               
                  Είναι σκόπιμο να προβλεφθεί ότι ο δικαιούχος δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
               
            
                  (5)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη 1 του πίνακα που περιλαμβάνεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη 2 του εν λόγω πίνακα.
      Άρθρο 2
      Μπορεί να εξακολουθήσει να γίνεται επίκληση δεσμευτικών δασμολογικών πληροφοριών που δεν είναι σύμφωνες με τον παρόντα κανονισμό, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, επί τρίμηνο από την ημερομηνία έναρξης ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 11 Αυγούστου 2017.
         
            
               Για την Επιτροπή,
            
            
               εξ ονόματος του Προέδρου,
            
            Stephen QUEST
            
               Γενικός Διευθυντής
            
            
               Γενική Διεύθυνση Φορολογίας και Τελωνειακής Ένωσης
            
         
      
      
         (1)  ΕΕ L 269 της 10.10.2013, σ. 1.
      
         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
         ΠΑΡΑΡΤΗΜΑ
         
                     Περιγραφή των εμπορευμάτων
                  
                  
                     Κατάταξη
                     (Κωδικός ΣΟ)
                  
                  
                     Αιτιολογία
                  
               
                     (1)
                  
                  
                     (2)
                  
                  
                     (3)
                  
               
                     Ράβδος από αργίλιο (καλούμενη «ράβδος κουρτίνας ντουσιέρας») που χρησιμοποιείται για το κρέμασμα κουρτίνας. Αποτελείται από δυο κοίλους σωλήνες από αργίλιο. Ο μικρότερος σωλήνας προσαρμόζεται εντός του ευρύτερου σωλήνα. Η ράβδος είναι πτυσσόμενη και περιέχει μηχανισμό ελατηρίου από χάλυβα ο οποίος βρίσκεται εντός του ευρύτερου σωλήνα και είναι σχεδιασμένος ώστε να πιέζει τους δυο σωλήνες προς τον τοίχο.
                     Το είδος παρουσιάζεται χωρίς κουρτίνα και χωρίς κρίκους κουρτίνας.
                     Βλ. εικόνα (*1).
                  
                  
                     8302 41 90 
                  
                  
                     Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 8302 , 8302 41  και 8302 41 90 .
                     Η κατάταξη στη διάκριση 7615 20  ως «είδος υγιεινής ή ευπρεπισμού» αποκλείεται, διότι το είδος δεν διαθέτει τα αντικειμενικά χαρακτηριστικά είδους που προορίζεται για χρήση σε μπάνιο. Είναι κατάλληλο προς χρήση οπουδήποτε στο εσωτερικό κτιρίου, για παράδειγμα, για το κρέμασμα κουρτίνας μπροστά από παράθυρο ή πόρτα.
                     Λόγω των αντικειμενικών χαρακτηριστικών του (τους μηχανισμούς ελατηρίου σε συνδυασμό με τη δυνατότητα επιμήκυνσης, την κατασκευή που μπορεί να συγκρατήσει μόνο ελαφρά βάρη, π.χ. μια κουρτίνα), το είδος προορίζεται ως ράβδος κουρτίνας και όχι ως κοινή ράβδος από αργίλιο της κλάσης 7604 . Οι ράβδοι κουρτίνας κατατάσσονται στην κλάση 8302  [βλέπε επίσης τις επεξηγηματικές σημειώσεις του εναρμονισμένου συστήματος για την κλάση 8302 , δεύτερη παράγραφος, Δ, 5)].
                     Αποκλείεται επίσης η κατάταξη στον κωδικό ΣΟ 8302 41 10  ως «σιδερικό από κοινά μέταλλα για πόρτες» ή στον κωδικό ΣΟ 8302 41 50  ως «σιδερικό από κοινά μέταλλα για παράθυρα και πορτοπαράθυρα», διότι το είδος δεν διαθέτει τα αντικειμενικά χαρακτηριστικά που υποδεικνύουν ότι προορίζεται είτε για την πρώτη είτε για τη δεύτερη χρήση.
                     Συνεπώς, το είδος πρέπει να καταταγεί στον κωδικό ΣΟ 8302 41 90  ως «άλλο προσάρτημα, σιδερικό και παρόμοιο είδος από κοινά μέταλλα για κτίρια».
                  
               
            
         
            (*1)  Οι εικόνες έχουν αποκλειστικά ενημερωτικό σκοπό.